Myndighederne griber ind med bødestraf til landets største kaffekæde

Så gik den ikke længere.

Danmarks førende kæde af kaffebarer, det tysk-ejede Baresso, som ved at skifte navn til Espresso House, har i årevis snydt sine kunder - og nu skal det stoppes, kræver Fødevarekontrollen.

Kaffekæden har haft succes med at sælge små fine glas med såkaldt ’nypresset’ æble- og appelsinjuice.

Men i virkeligheden er der tale om 25 dage gammel pasteuriseret juice fra Rynkeby – omhældt på glas uden de lovmæssige datomærker, der kunne have oplyst kunderne om juicens faktiske alder.

Det var en medarbejder fra Fødevarekontrollen, som i en snavset Espresso House-filial i maj opdagede – som det formuleres: At 'Virksomheden omhælder bl.a. æble- og appelsinjuice om fra dunke i plastikglas og angiver med labels en opbevaringstemperatur på 5 °C. Etiketten kalder juicen "nypresset".

’Det indskærpes, at fødevarer ikke må sælges under omstændigheder, der kan vildlede forbrugerne,’ lød kritikken fra Fødevarekontrollen.

De 280 ml. små juiceglas til en stykpris á 22 kroner blev nu hældt ud, for de var nemlig knap 20 grader varme og dermed på vej til at blive dårlige.

Så filialen fik grim kontrolrapport med anmærkninger om både temperaturkoks, snavs og juice-fup.

Læs kontrolrapporten her.

Godt en måned senere dukkede Fødevarekontrollen atter uanmeldt op med en forventning om, at fupnummeret var afsluttet, ligesom man håbede, at der var styr på temperaturer og hygiejne.

Men nej.

For det første havde filialen ikke ophængt hele den kritiske kontrolrapport med info om bl.a. juice-fup.

I stedet pralede man med at have en såkaldt elitesmiley. Men den var for længst konfiskeret.

For det andet var der fortsat møgbeskidt og tunsandwicher, ingefærshots, mælk og fløde var lunkent - og dermed på vej i fordærv.

Og juice-fupnummeret fortsatte:

'Virksomheden brugte fortsat betegnelsen "nypresset" på sin appelsinjuice og æblejuice, der stod fremme til salg i kølemontren, og man anvendte fortsat færdigpresset juice (fra Rynkeby, red) i disse juicer,' skriver Fødevarestyrelsen.

Læs denne kontrolrapport her.

Fødevarestyrelsen gav to bøder á 10.000 kr. for at forsætte sit juice-fupnummer – og for at udsætte kunderne for en risiko ved ikke at have styr på temperaturerne.

Mandag sen eftermiddag besøgte Ekstra Bladets Maddetektiv Espresso House-filialen i Frederiksborggade 7 for at se om, om den seneste kontrolrapport med den rasende smiley var kommet op i indgangen til skræk og advarsel for kunderne.

Nej. Det var den ikke. Kaffebaren havde belejligt undladt at hænge den op.

Artiklen fortsætter under billedet...



Den ramme, hvori den kritiske kontrolrapport burde hænge, var i går tom. Foto: Ekstra Bladet